PTG ดีดบวก 3% โบรกเชียร์ “ซื้อ” เป้า 20 บ. มองกำไรไตรมาส 2 โตแตะ 441 ลบ.
PTG ดีดบวก 3% โบรกเชียร์ “ซื้อ” เป้า 20 บ. มองกำไรไตรมาส 2 โตแตะ 441 ลบ.
29 ก.ค. 2563

ผู้สื่อข่าวรายงานว่า ราคาหุ้น บริษัท พีทีจี เอ็นเนอยี จำกัด (มหาชน) หรือ PTG ณ เวลา 15.16 น. อยู่ที่ระดับ 18.40 บาท บวก 0.60 บาท หรือ 3.37% สูงสุดที่ระดับ 18.60 บาท ต่ำสุดที่ระดับ 18 บาท ด้วยมูลค่าการซื้อขาย 324.35 ล้านบาท

โดยนักวิเคราะห์ บล.ทิสโก้ กล่าวว่า แนวโน้มผลการดำเนินงานของ PTG ในไตรมาส 2/63 เติบโตดีหลังจากผ่านจุดต่ำสุดไปแล้วในไตรมาสแรก โดยคาดว่ากำไรในไตรมาส 2/63 อยู่ที่ 441 ล้านบาท เติบโตเท่าตัวเมื่อเทียบกับไตรมาส 1/63 และเติบโต 3% จากช่วงเดียวกันของปีก่อน จากปริมาณขายน้ำมันลดลงเพียง 2% จากไตรมาสแรก และลดลง 0.8% จากงวดปีก่อน โดยปริมาณขายน้ำมันลดลงมากถึง 5% ในเดือน เม.ย. ก่อนฟื้นกลับมาได้อย่างรวดเร็วในเดือน พ.ค.-มิ.ย.
ด้านค่าการตลาดน้ำมันฟื้นตัวขึ้นมาที่ 1.95 บาท/ลิตร จาก 1.60 บาท/ลิตรในไตรมาสแรก ที่ได้รับผลกระทบจากราคาน้ำมันผันผวน และดีขึ้นเมื่อเทียบกับระดับ 1.88 บาท/ลิตรในช่วงเดียวกันของปีก่อน ซึ่งเป็นผลจากคุมต้นทุนและค่าใช้จ่ายช่วยหนุนกำไรดีขั้น
อย่างไรก็ตาม ส่วนแบ่งกำไรจากการลงทุนในบริษัทร่วมลดลงจาก 165 ล้านบาทในไตรมาสแรก มาอยู่ที่ 29 ล้านบาทในไตรมาสนี้ จากส่วนแบ่งกำไรธุรกิจปาล์มคอมเพล็กซ์ลดลงจากปริมาณการใช้น้ำมันลดลงและส่วนต่าง (สเปรด) ของราคาปาล์มที่ปรับตัวลดลงด้วย
“ภาพรวมการใช้น้ำมันในไตรมาส 2 ลดลงทั้งการใช้ดีเซลและเบนซิน แต่ PTG มีลูกค้าหลักเป็นกลุ่มขนส่งที่ใช้ดีเซล ช่วงล็อกดาวน์พวก passeger car หยุด แต่พวกขนส่งยังคงมีการเดินทางทำให้ดีเซลลดลงไม่มาก…ตอนแรกเรามองว่ากำไรเมื่อเทียบ year on year  ไม่น่าจะเติบโตได้ แต่ประเมินล่าสุดพบว่าดีขึ้น outlook ก็ยังมองวอลุ่มยังดีมาก เดือนกรกฏาคมเติบโต 10% year on year ซึ่งกลับมาโตได้รวดเร็ว มาร์จิ้นก็ยังอยู่ระดับสูง 1.80-1.90 บาท/ลิตร ไม่มีอะไรกระทบต่อ PTG ในแง่สถานการณ์ปัจจุบัน” นักวิเคราะห์ ทิสโก้ กล่าว
ดังนั้น ยังคงคำแนะนำ “ซื้อ ราคาเป้าหมาย 20 บาทต่อหุ้น